10 Banyalani ba Bakeresete ba tshwanetse go nna tekatekano, mme Baebele e ka ba thusa. Le fa letsatsi la lenyalo le ka tswa le le botlhokwa go le kana kang, ba itse gore ke tshimologo fela ya botshelo jwa lenyalo jwa Bakeresete ba babedi ba ba lebeletseng go tshelela ruri mo nakong e e tlang. Ga ba patelesege go nna le mokete o mogolo wa lenyalo. Fa ba ka tlhopha go nna le mokete, ba tla sekaseka gore mokete ono o tla tlhoka ditshenyegelo tse di kana kang le gore e tla nna wa mofuta ofe. (Luke 14:28) Fa Bakeresete bano ba setse ba nna mmogo, monna e tla bo e le ene tlhogo go ya ka Dikwalo. (1 Bakorintha 11:3; Baefeso 5:22, 23) Ka jalo tota monna ke ene a ikarabelelang ka mokete wa lenyalo. Gone o tla buisana ka lorato le mosadi yo a mo nyalang malebana le gore ba batla go laletsa bomang kgotsa ba ka kgona go laletsa batho ba le kae kwa moletlong wa lenyalo. Go ka nna ga se ka ga kgonega gore ba laletse ditsala tsa bone tsotlhe le ba losika; ka jalo, ba ka nna ba tshwanela go dira ditshwetso dingwe ka tekatekano. Banyalani bano ba tshwanetse go tshepa gore fa ba sa kgone go laletsa bangwe ba Bakeresete ka bone, Bakeresete bano ba tla tlhaloganya mme ba ka se kgopisege.—Moreri 7:9.